李白
雪谗诗赠友人
嗟予沉迷，猖獗已久。五十知非，古人尝有。立言补过，
庶存不朽。包荒匿瑕，蓄此顽丑。月出致讥，贻愧皓首。
感悟遂晚，事往日迁。白璧何辜，青蝇屡前。群轻折轴，
下沉黄泉。众毛飞骨，上凌青天。萋斐暗成，贝锦粲然。
泥沙聚埃，珠玉不鲜。洪焰烁山，发自纤烟。苍波荡日，
起于微涓。交乱四国，播于八埏。拾尘掇蜂，疑圣猜贤。
哀哉悲夫，谁察予之贞坚。彼妇人之猖狂，
不如鹊之强强。彼妇人之淫昏，不如鹑之奔奔。
坦荡君子，无悦簧言。擢发续罪，罪乃孔多。倾海流恶，
恶无以过。人生实难，逢此织罗。积毁销金，沉忧作歌。
天未丧文，其如余何。妲己灭纣，褒女惑周。天维荡覆，
职此之由。汉祖吕氏，食其在傍。秦皇太后，毐亦淫荒。
螮蝀作昏，遂掩太阳。万乘尚尔，匹夫何伤。辞殚意穷，
心切理直。如或妄谈，昊天是殛。子野善听，离娄至明。
神靡遁响，鬼无逃形。不我遐弃，庶昭忠诚。